Hoe leer ŉ kind liefde vir lees aan?Keina Swart (regs) saam medeskrywer, Jeanette Ferreira. Dié gesprek het baie kommentaar uitgelok tydens ŉ boekbespreking op vanjaar se Boekejolfees. Die skrywer Keina Swart, wat onlangs haar eerste jeugboek, Bloujaar, gepubliseer het, het dié onderwerp met Ilze Salzwedel in diepte bespreek. Ilze, wat as gesprekleier opgetree het, sê daar is soms die persepsie dat ŉ mens ŉ sekere soort boek moet lees voordat jy as ŉ “regte leser” beskou kan word. “Ons moet ophou om snobisties te wees oor wat ons kinders lees. Solank hulle net lees, dit is die belangrikste.” Keina het dié stelling beaam en sê as jou kind van strokiesprente hou of selfs die internet gebruik om te lees, is dit ook wonderlik. Sy sê ook dat ŉ liefde vir lees op ŉ jong ouderdom by kinders gekweek moet word. “Dis baie moeilik om jou kinders lief te maak vir lees as hulle eers ouer is. Dis nie onmoontlik nie, maar dis baie moeilik.” Sy vertel hoe sy haar eie kinders op baie jong ouderdom begin blootstel het aan boeke en woorde en dat haar dogters baie lief is vir lees. “My seun moet ek partykeer betaal om te lees, maar hy lees ook.” Die gehoor het lekker gelag want hulle meen ook dat seuns dit soms moeiliker vind om lief te raak vir lees. Een van die vroue wat die bespreking bygewoon het, het vertel hoe sy en haar man dié moeilike taak kon regkry. “Toe my twee seuns nog klein was het my man saam met hulle gebad en FA Venter se boeke vir hulle voorgelees. Hulle albei is vandag nog lief vir lees.” ŉ Onderwyseres het ook vertel dat sy vir haar leerlinge soms voorlees, en die woordeboek gebruik vir oulike woordspeletjies. “Die kinders is mal daaroor!” Die belangrikheid van lees en leermetodes is ook bespreek en sommige het genoem dat die ou manier om kinders te leer lees, weer teruggebring moet word in skole. Daar is heelwat ervarings gedeel tydens die bespreking en dit is benadruk dat ŉ liefde vir lees oorgedra kan word en dat dié taak by ouers lê. Met die druk waaronder vandag se kind verkeer is lees sekerlik een van die beste uitlaatkleppe asook ŉ gesonde manier van ontvlugting. Elke boekwurm weet dat wanneer jy in jou boeke-wêreld is, die regte wêreld se probleme nie meer so groot lyk nie. Wenke om jou kind lief te maak vir lees: